དང་པོ།༧གོང་ས་སྐྱབས་མགོན་ཆེན་པོ་མཆོག་ནི་བོད་མི་ས་ཡ་དྲུག་གི་དོན་གྱི་བདག་པོ་རྩོད་མེད་ལགས་སྟབས།བོད་ཀྱི་རྩ་དོན་ཐག་གཅོད་ཀྱི་སྐུ་དབང་ཡང་ཆ་ཚང་ཡོད་ལ།བོད་རྒྱའི་དཀའ་རྙོག་སེལ་བའི་ལྡེ་མིག་ཉག་གཅིག་ཀྱང་ཡིན།ཁོང་གིས་མུ་མཐུད་བོད་ཀྱི་རྩ་དོན་མཛད་འགན་བཞེས་རྒྱུར་གསོལ་བ་ཕུར་ཚུགས་སུ་འདེབས་རྒྱུ་དང༌།ཁོང་གི་དགོངས་གཞི་གཞིར་བཟུང་མུ་མཐུད་ཤར་སྐྱོད་བྱ་དགོས།ད་ལྟའི་བོད་རྒྱའི་འབྲེལ་མོལ་གནས་བབ་འོག་༧གོང་ས་མཆོག་དང༌།བཙན་བྱོལ་བོད་གཞུང་གིས་ལངས་ཕྱོགས་དང་ལས་དོན་ཅི་ཞིག་གནང་ཡང་དེ་ལ་མོས་མཐུན་དང་རྒྱབ་སྐྱོར་ཡོད།གཉིས་པ།སྐུའི་ཉེན་སྲུང་དང༌།ལྷག་པར་དུ་དགུང་ལོའི་གནས་བབ་བཅས་ལ་གཞིགས་ཏེ།འཕྲོད་བཞེས་དང་མཛད་འཆར་སྒྲིག་ཕྱོགས་ལ་ཐུགས་སྣང་གལ་ཆེ་བ་མ་ཟད།གསན་བཞེས་ཡོང་བའི་གསོལ་འདེབས་ཞུ་དགོས།གསུམ་པ།༧གོང་ས་མཆོག་གི་དབུ་ཁྲོད་འོག་བོད་རྒྱ་འབྲེལ་མོལ་ལྷག་བསམ་རྣམ་དག་གིས་གནང་བཞིན་པར་རྒྱ་གཞུང་གིས་ད་དུང་ཡ་ལན་མ་གནང་ཚཻ།མཇུག་འབྲས་ཅི་བྱུང་རྒྱ་ནག་དབུས་གཞུང་གིས་འགན་འཁུར་དགོས།རྒྱ་གཞུང་གིས་དུས་བཀག་ངེས་ཅན་ནང་བོད་རྒྱ་ཞི་མོལ་དངོས་སུ་མ་གནང་ན།བོད་དོན་འཐབ་རྩོད་ཀྱི་ལངས་ཕྱོགས་དང་ལས་དོན་ལའང་འགྱུར་བ་ཤུགས་ཆེན་གཏོང་ངེས།